GiliGold/VAD_KnessetCorpus huggingface dataset:
אלכס מילר: עכשיו, קודם כל, חשוב היה לנו לשמוע שאכן היו שינויים בתקופה האחרונה ואכן גם, בגלל אותן התקלות ואנשים שאמרו בעבר, יש היום פיקוח הרבה יותר הדוק ואני רק מקווה, ופה אני לא בטוח שאני או חבר הכנסת אלדד מומחים בארכיאולוגיה שיכולים לנקוט כאן צעד כזה או אחר, מי צודק ומי לא ובמאבקים בין ארכיאולוגים, נגרם נזק או לא, אני חושב שדווקא העניין הזה חייב להיות אצל מישהו שבצורה כזו או אחרת, יכול להביא איזה שהיא עמדה חיצונית אם כן נגרם נזק או לא ולדעתי זה רק במנגנון של מבקר המדינה ובכך אני גם, מתי היה הדו"ח?
אלכס מילר: מתי הוא פורסם?
יהודית גידלי: 2007.
קריאה: ב- 2007 הוועדה ביקשה, לקח כמעט שנתיים.
אלכס מילר: אני בצורה לא שגרתית, אני אפנה גם למבקר המדינה, לעשות אבחון נוסף.
אלכס מילר: כי כל השינויים שנעשו, הם היו אחרי הדו"ח ואנחנו צריכים לראות אם יש באמת, אם השינויים שנעשו הם שינויים ששינו את המציאות.
אלכס מילר: לבוא עכשיו, לקרוא לראש ממשלה לבצע כך וכך, אני חושב שדווקא אחרי שאנחנו שמענו שכן המשטרה נמצאת שם, אכן אנחנו שמענו שרשות העתיקות לוקחת על עצמה אחריות מלאה על כל העבודות ועל כל הנזקים במידה והם נעשים על עצמם.
ציפי חוטובלי: זה דברים שהם בלתי הפיכים, אדוני היושב ראש.
ציפי חוטובלי: מה זה לוקחת אחריות?
ציפי חוטובלי: זה דקלרציה?
אלכס מילר: אז מה את רוצה, סליחה, גברתי, את רוצה פה אנרכיה שאת תקבעי מה הנזק ומה לא?
אלכס מילר: את תקבעי מה כן לעשות ומה לא?
ציפי חוטובלי: אבל אסור בכלל שהפעולות האלה יתבצעו.
אלכס מילר: בסדר, אז גברתי, אז אני מציע לך שתחוקקי חוק.
אריה אלדד: לא, יש חוק.
אלכס מילר: שאוסר על כל עבודה בשום אישור, שאף אחד לא יכול לעשות שום עבודה שם, ואת תקבעי מה לעשות ובזה אנחנו, היום יש פיקוח מלא, כמו שנאמר על-ידי רשות העתיקות.
אריה אלדד: בכנסיית הקבר יש סולם בחוץ, שעומד 110 שנים, 110 שנים, כי אף אחד לא מעיז לנגוע בו.
אריה אלדד: בגלל הקדושה של המקום.
אריה אלדד: סטאטוס קוו.
אריה אלדד: 110 שנים עומד סולם בחזית.
אריה אלדד: אולי יותר.
אלכס מילר: רבותיי, אני כאן, שוב, אם יהיה לנו כאן הוכחה שאחרי אישור רשות העתיקות נגרם נזק, אז אנחנו יכולים לבוא ולקבוע שאכן יש פה בעיה ופגיעה.
אלכס מילר: עכשיו אנחנו מדברים כאן על הוויכוח שבין שני ארכיאולוגים, האם כן היה אפשר לעשות עבודות ואם לא, ואם זה המקום שכן יש שם ממצאים ואם לא.
אלכס מילר: זה לא תפקידה של ועדת החינוך, להיכנס להיבטים המקצועיים.
אלכס מילר: זה עניין של מי שמפקח על הרשויות האלה.
אריה אלדד: הם לא מתכחשים, למשל, לעובדה שעצים בני אלפי שנים, הוצאו מהמחסן התת קרקעי, מתחת לאל אקצה, מונחים בשמש כמה שנים, כדי, בשמש, בגשם, כדי שיירקבו וייעלמו, הם לא מתכחשים לזה שהעסק מתקיים כל יום.
אריה אלדד: שרפו חלק מהעצים האלה כדי לחמם חביות זפת, אני ראיתי מחממים זפת.
ישראל כץ: אחרי הדו"ח, אחרי הכל, אחרי כל התיאורים האלה, לפני שנה.
ישראל כץ: ואנחנו התרענו וביקשנו לא לאפשר בערת אש וליד העצים, מרחק של מהעצים.
אלכס מילר: אני אקיים דיון נוסף, אני גם אדבר עם רוני בר-און, על ממצאי דו"ח מבקר המדינה, אני גם אבקש ממבקר המדינה לעשות בדיקה נוספת שבעצם באה לבחון את כל הממצאים של הדברים שנעשו אחרי פרסום הדו"ח הראשוני ולהביא לנו את התוצאות כמובן לוועדת ביקורת המדינה, שאנחנו נבקש להיות שותפים לדיונים הקשורים לעניין של הר הבית.
אלכס מילר: אני רק מבקש כמובן מאותם גופים שהם בעצם האחראים על הפיקוח ועל הביצוע, שלא יקרה מצב שאכן נגרם כאן נזק בלתי הפיך, שאין כאן מישהו שגם ייקח על עצמו אחריות.
ישראל כץ: אפשר לומר כמה מילים על המצב היום?
אלכס מילר: נפתח את ישיבת ועדת החינוך, תאריך 14 למרץ 2012, כ' באדר תשע"ב, הנושא – הענקת פרס צרכנות נבונה תשע"ב, לציון יום הצרכנות, פרוטוקול 589.
אלכס מילר: אנחנו מברכים כאן בוועדת החינוך את שר התמ"ת, השר שלום שמחון וכמובן את המועצה הישראלית לצרכנות והמנכ"ל, עו"ד אהוד פלג, ברוכים הבאים כל התלמידים וכל האורחים.
אלכס מילר: אנחנו בישיבה חגיגית.
אלכס מילר: קודם כל, לפתיחה אני רוצה להגיד שוועדת החינוך בראשותי עשתה דיונים בכל הנושא שקשור לצרכנות וגם למנגנון של מערכת החינוך בחינוך פיננסי.
אלכס מילר: היתה לנו כאן גם הצהרה של משרד החינוך על כך שהנושא הולך להיכנס גם כחלק מהמקצועות הנלמדים בבתי-ספר בישראל, אם זה בעניין של בחירה לבגרויות וכך אנחנו מברכים.
אלכס מילר: אני חושב שדווקא היום, כאשר הנושא של צרכנות נבונה, כאשר כל הסוגיות האלה עולות על סדר היום, למול אותה מחאה חברתית שהיתה, אני חושב שדווקא בעניין הזה, חשוב מאוד שגם ילדי ישראל, לא רק ידעו מה קורה היום בשוק מבחינת אותם מוצרים שהם רוכשים, אלא גם ידעו איך להתנהל בצורה חכמה.
אלכס מילר: אני גם יודע שגם אלו שלומדים את זה בתי-ספר, יוכלו גם ללמד חלק לא קטן מהוריהם שבאים מדור אחר ויכול להיות בחלק מהדברים לא כל-כך מודעים לשינויים כאלו ואחרים שקורים היום בעולם הפיננסי וכמובן בעולם הצרכנות.
אלכס מילר: אז אני אתן, לפי סדר הדוברים, זה מה שכתוב לי כאן, אדוני שר התמ"ת, אני אתן לך את הבמה, אתה תפתח.
שלום שמחון: שלום לכולם.
שלום שמחון: נושא הצרכנות ובעיקר המודעות האישית של כל אחד ואחת מאיתנו לצרכנות נבונה הפך בשנה האחרונה לאחד הנושאים החשובים והבולטים שעל סדר היום הציבורי בישראל.
שלום שמחון: המחאה החברתית והסוגיות שהיא העלתה, גרמו לכולנו להיות יותר ערניים למחירים ולהשלכות יוקר המחייה.
שלום שמחון: מדובר בתחום בסיסי שקשור לחיי היום יום של כולנו ולפיכך הוא מתחיל כבר בגיל צעיר וצועד בד בבד עם נושא החינוך.
שלום שמחון: זה מגיע מהבית וממשיך בבית הספר ובחוגים החברתיים.
שלום שמחון: את הדוגמאות הבולטות ביותר למודעות צרכנית ראינו לאחרונה בגלי המחאה נגד מחירי מוצרי צריכה כמו קוטג' או חטיפי השוקולד, אולם חשוב לזכור שהמודעות לא מסתיימת במוצרים שכאלה.
שלום שמחון: בעולם המודרני של היום, נתקל הצרכן לא אחת במקרים בהם תהליך הרכישה מורכב, אינו גלוי ואינו חשוף במלואו, מה שעלול להביא לעלות גבוהה ולבזבוז יתר.
שלום שמחון: כזה למשל הוא המקרה בו רוכש הצרכן טכנולוגיה ושירותים עליהם הוא משלם מתוקף תקנון אחת לתקופה.
שלום שמחון: משום כך בחרנו במשרד התמ"ת, יחד עם המועצה לצרכנות ומשרד החינוך להתמקד, כחלק ממערך ההסברה הכולל לנושא, דווקא בתחומים אלה.
שלום שמחון: אנחנו יודעים, קשה לעמוד בפני טכנולוגיה מתקדמת ומתפתחת ולא צריך להיות צעיר בכדי להתמקד ליתרונות ולהתייעלות שהיא מספקת.
שלום שמחון: היא מפתה, זמינה, נגישה ולכאורה קל לשכוח כי מדובר במוצר לכל דבר, עליו אנו משלמים במיטב כספנו.
שלום שמחון: תחרות זו בה אנו גאים היום לחלק פרסי הצטיינות, נועדה להעלות את הנושא על פני השטח ולהגביר את המודעות לסכנות שבצרכנות בזבזנית, לא מושכלת ולא מודעת.
שלום שמחון: הקליפים שהגיעו לגמר ללא ספק מעידים שהנושא לא רק חשוב, אלא גם נתפש ככזה בקרב בני הנוער.
שלום שמחון: אני מבקש לברך את הזוכים ובכלל את כל מי מהתלמידים שטרח, השקיע והתייחס לנושא.
שלום שמחון: כולכם ראויים להערכה.
שלום שמחון: אין ספק כי התוצאות מעידות על הבנת חשיבותו של הנושא ואני מאחל לכולכם הצלחה בהמשך וכמובן שתיישמו בעתיד הקרוב והרחוק את שהבעתם בצורה יפה כל-כך בקליפים.
שלום שמחון: תודה רבה לכולם.
אלכס מילר: עו"ד אהוד פלג.
עו"ד אהוד פלג: תודה, כב' היושב ראש, כב' השר.
עו"ד אהוד פלג: קודם כל, אני רוצה להודות לוועדה שמקיימת את הישיבה ביום הזה.
עו"ד אהוד פלג: אני חייב לומר שהתברכנו במועצה לצרכנות גם בסיוע של משרד התמ"ת, ובראשו שר התמ"ת, השר שלום שמחון, שמבינים לעומק את חשיבות החינוך לצרכנות ומאפשר למועצה לצרכנות לעשות את הדברים היפים שהיא עושה, בשיתופי הפעולה עם משרדי החינוך והתמ"ת, בתחום הזה, וגם את הכנסת, ובראשה את ועדת החינוך, ואת ועדת הכלכלה, שתי הוועדות שנותנות בימה לא אחת, לנושאים צרכניים ו-ועדת החינוך במיוחד, בנושאים של חינוך לצרכנות והדגשת החשיבות שלהם והדבר הזה מבטיח שדור הצרכנים הבא אולי יהיה טוב יותר ומוגן יותר מדור הצרכנים הנוכחי.
עו"ד אהוד פלג: סלולר זה לא משחק ילדים.
עו"ד אהוד פלג: תלמידים מסתובבים עם מכשירים שהם והתוכניות שכרוכים בהם, שוויים עולה בהרבה על הכסף שהם לוקחים בארנקים שלהם ולעתים הם גם לא מודעים, על-פי סקר שערכה המועצה לצרכנות, כמה ההורים שלהם משלמים על התענוג הזה והסיבה לכך שמשרד החינוך, משרד התמ"ת, ביחד עם המועצה לצרכנות, החליטו להקדיש את יום הצרכן 2012 לנושא של צרכנות נבונה בסלולר, היתה כדי להפגיש גם תחום שבו גם צרכנים מבוגרים מתקשים לגלות צרכנות נבונה וגם תחום שהוא מאוד מאוד רלוונטי לילדים, ואיך וכמה בסופו של חודש ההורים שלהם או הם ישלמו מדמי הכיס שלהם, עבור השירות הזה.
עו"ד אהוד פלג: התוכנית הזאת בעצם מדגישה את המשמעויות הכספיות של השירותים הסלולאריים, את מלכודות הדבש לעתים ולעתים לא כל-כך דבש, יותר עוקץ, שיש בהצעת השירותים הסלולאריים ועשתה את זה בדרך שעוברת מסך וקולעת לתלמידים במשחקי סימולציה, בניתוחי אירועים, בסקרים, ואולי הדבר החשוב הנוסף שהיא עשתה, היא הפכה את התלמידים שהשתתפו בתוכנית, גם לשגרירי ההסברה בקרב ההורים והמשפחות שלהם, על-מנת שהמסרים האלה יעברו הלאה ויסתכמו בסופו של דבר, בחבירה למאמץ שהוא צו השעה, מאמץ של המאבק ביוקר המחייה.
עו"ד אהוד פלג: התלמידים עכשיו למדו ואם הם יצאו עם שני המסרים האלה מהתוכנית, אז בהחלט השגנו את המטרה, אל"ף, לעשות חשבון לחשבון, ובי"ת, להיות מודעים לזכויות שלהם והחבירה של שני העקרונות האלה גם יחד, היא זאת שיוצרת את רשת ההגנה שתלויה בצרכנים, בהשלמה לרשת ההגנה הרגולאטורית, שראינו תיקונים חשובים שנעשו בה, במהלך הזמן האחרון.
עו"ד אהוד פלג: אני מבקש להודות לשורה שלמה של אנשים שבלעדיהם התוכנית הזאת לא היתה קורמת עור וגידים ומגיעה לבתי-הספר.
עו"ד אהוד פלג: אז כאמור, בראש ובראשונה ליושב ראש הוועדה, חבר הכנסת אלכס מילר, שמקיים את הישיבה החשובה הזאת ולמנהלת הוועדה, גב' יהודית גידלי, שסייעה לנו רבות בהפקת האירוע הזה.
עו"ד אהוד פלג: שותפינו במשרד החינוך, חנה שוורץ, מנהלת תחום קהילה במינהל חברה ונוער, רות קנולר לוי, שהיתה השותפה המרכזית שלנו והשקיעה רבות בתוכנית הזאת, סגנית מנהלת מרכז ההדרכה הארצי במינהל, דנה פרידמן, שהיא המפמ"ר לכלכלה ומדעי החברה במשרד החינוך והיא גם מובילה את התוכנית לחינוך פיננסי שעכשיו ישראל התחייבה לה במסגרת ההצטרפות שלה ל- OECD ומלי אליאס, המדריכה הארצית לחינוך הפיננסי, אני מודה לכם.
עו"ד אהוד פלג: במשרד התמ"ת, השותפים שלנו, זהבה בכר, מנהלת מרכז מאה באגף להכשרה שבאמת שותפה נאמנה לאורך כל דרך ואדית פולק המפקחת הפדגוגית ומפקחת המולטי-מדיה במשרד שאנחנו מאוד מודים להן.
עו"ד אהוד פלג: ועדת השיפוט הורכבה הן ממומחים בתחום התקשורת והקולנוע והן ממומחים בתחום הפדגוגיה.
עו"ד אהוד פלג: מהפרסומאים, יושב ראש ועדת השיפוט, יאיר גלר, הפרסומאי המפורסם ממשרד גלר נסיס, רונן ליפוביצקי, מנכ"ל חברת הפרסום אינבוקס, רפי שרגאי, קולנוען ומרצה לקולנוע ומשרד החינוך, הדרה רוזנבלום, אחראית מועצות תלמידים ודורית בלין, המפמ"ר לתקשורת וקולנוע, ביחד עם השותפים הקודמים שאני הזכרתי.
עו"ד אהוד פלג: וכמובן, אנשי המועצה לצרכנות, המסורים והמיומנים, ובראשם שלמה זיס, מנהל מחלקת חינוך ומידע, רקפת וינטראוב, דוברת המועצה, ניסים מזרחי היה היועץ המשפטי שליווה את התחרות הזאת לכל אורך הדרך וחן שנבל, מפתחת התוכניות החינוכיות, חן שנבל.
עו"ד אהוד פלג: אני מודה לכם מאוד.
עו"ד אהוד פלג: אני כמובן רוצה להודות לבתי-הספר הרבים שהשתתפו בתוכנית וכאן נמצאים 12 הפיינליסטים שעלו לגמר ויושבים כאן במתח, אחרי העבודה היפה שהם עשו בתרגום כל המסרים החינוכיים לקליפים של דקה בהפקת סרטוני ההסברה לצרכנות סלולארית נבונה ומחכים לשמוע מי הם הזוכים.
עו"ד אהוד פלג: אז אתם תתאזרו עוד קצת בסבלנות כי בנינו את המתח גם לקראת הישיבה הזאת.
עו"ד אהוד פלג: אז תודה רבה לכולם ויום צרכן שמח.
רות קנולר לוי: שמי רות קנולר לוי, שלום.
רות קנולר לוי: יושבת כאן גם דנה פרידמן, המפמ"רית של מדעי החברה.
רות קנולר לוי: אני רק רוצה להוסיף על דבריו של עו"ד אהוד פלג, שהתוכנית עוסקת גם בהיבטים בריאותיים והיבטים חברתיים וזה גם בא לידי ביטוי בתחרות הקליפים, כך שמה שהיה מעניין במסע הזה, מעבר לנושא הצרכני שהוא חשוב מאוד ובהמשך לוועדת החינוך שהתקיימה בכנסת בשעה שעברה, ב- 15 למרץ, אפשר יהיה גם לראות את התפתחות התהליך והדברים שעלו כאן.
רות קנולר לוי: עצם האינטרפרטציה של אותם בני נוער למשמעויות החברתיות שבאו לידי ביטוי בצורה כל-כך ברורה בקליפים, היא מעידה על כך שהשימוש בסלולאר והמציאות שמחייבת אותנו לשים לב כמובן גם על ההוצאות שלנו ועל החישובים שלנו, היא בסופו של דבר משפיעה גם על המצב החברתי שלנו, על המיצוב החברתי שלנו, ועל התקשורת החברתית שלנו והכל מסתנכרן ביחד.
רות קנולר לוי: תודה.
אלכס מילר: אנחנו מתחילים בחלוקת תעודות?
עו"ד אהוד פלג: בסדר גמור.
עו"ד אהוד פלג: את התעודות העלייה לגמר יחלקו זהבה בכר, מנהלת מאה במשרד התמ"ת ודנה פרידמן, מפמ"ר מדעי החברה במשרד החינוך.
עו"ד אהוד פלג: את 12 הפיינליסטים, אנחנו מחלקים תעודות, אחרי זה יתחילו הפרסים עם הקליפים.
זהבה בכר: תעודת השתתפות בתחרות חכמים על הסלולארי, יום הצרכן הבינלאומי 2012, ניתנת לבית-הספר התיכון הרב תחומי על-שם מנחם בגין צפת.
עו"ד אהוד פלג: נציג מבית-הספר, אם ישנו, מתבקש להגיע.
אלכס מילר: נעביר להם.
זהבה בכר: תעודת השתתפות בתחרות, ניתנת לבית-ספר לקידום נוער מועצה אזורית הגליל העליון.
דניאלה פרידמן: תעודת השתתפות בתחרות חכמים על הסלולאר, יום הצרכן הבינלאומי 2012, ניתנת לתיכון פנחס איילון בחולון.
דניאלה פרידמן: תעודת השתתפות למתנ"ס מעלה אדומים, נוער מתנדב בטלוויזיה קהילתית.
זהבה בכר: תעודת השתתפות בתחרות ניתנת לתיכון עמל טכנולוגי תל-אביב.
דניאלה פרידמן: תעודת השתתפות לבית-הספר המקיף העירוני על-שם רוגוזין, חטיבה ב', בקריית אתא.
זהבה בכר: תעודת השתתפות בתחרות ניתנת לתיכון טכנולוגי מזור, נעמ"ת חיפה, מגמת צילום.
דניאלה פרידמן: תעודת השתתפות בתחרות לבית-הספר השש שנתי המקיף בגילה.
זהבה בכר: תעודת השתתפות בתחרות ניתנת לבית-הספר תיכון טכנולוגי סכנין.
דניאלה פרידמן: תעודת השתתפות בתחרות ניתנת לבית-הספר התיכון בליך, רמת-גן.
זהבה בכר: תעודת השתתפות בתחרות ניתנת לתיכון על-שם פנחס איילון, חולון, אלעד כהן.
דניאלה פרידמן: ואחרונים חביבים בתעודות ההשתתפות, בית-ספר אליאנס, רמת-אביב.
עו"ד אהוד פלג: עכשיו נציגת מנהלי בתי-הספר.
אלכס מילר: מנהלת תיכון עמל תל-אביב.
אלכס מילר: סיגל.
סיגל בז'ראנו: בוקר טוב לכולם.
סיגל בז'ראנו: שמי סיגל בז'ראנו, אני מנהלת עמל טכנולוגי תל-אביב, זה בית-ספר של משרד התמ"ת ואני פעם שנייה נמצאת כאן בוועדה, כי בפעם הקודמת אנחנו השתתפנו בתחרות הכרזות שהיתה לפני שנתיים.
סיגל בז'ראנו: אני רוצה להודות לכל השותפים וליוזמי הרעיון, משרד התמ"ת, משרד החינוך והמועצה לצרכנות, על היוזמה והפעילות בנושא.
סיגל בז'ראנו: מכיוון שהטלפונים הסלולאריים הפכו לחלק בלתי נפרד מכל אחד מאיתנו, מי יותר ומי פחות, זה הזמן להפעיל חשיבה בהיבט הצרכני, החברתי ערכי, הבריאותי, של השימוש בטלפונים הסלולאריים.
סיגל בז'ראנו: אנחנו מאוד נהנינו לצפות בקליפים, אני מניחה שגם אתם, היצירתיים והמהנים, אבל חשוב יותר בעיני הוא התהליך.
סיגל בז'ראנו: הפעילות החינוכית שקדמה לקליפ, באמצעות פעילות חווייתית, דרך מערכי שיעור מפורטים, ממוקדם ויצירתיים, נחשפו התלמידים למושגי יסוד, זכויות צרכניות והתמודדו עם שיקולי רכישה של מכשירים סלולאריים וחבילות שימוש.
סיגל בז'ראנו: קצת כדי לשתף אתכם בתהליך שעברנו בבית-הספר, ואני מניחה שתהליכים דומים קרו בבתי-ספר אחרים.
סיגל בז'ראנו: אנחנו קיבלנו את המערכים והעברנו אותם בכיתות ט' ו- י'.
סיגל בז'ראנו: אני חייבת לציין שהיתה התלהבות רבה, גם של הילדים וגם של המורים, והעברנו אותה גם ל- י"א – י"ב, למרות שזה לא היה בתוכנית.
סיגל בז'ראנו: בבית-ספרנו מגמת שיווק וקידום מכירות והכי טבעי היה לתת למגמה הזאת לטפל בנושא הקליפ.
סיגל בז'ראנו: לאחר ויכוחים נוקבים בחרו תלמידי המגמה להתמקד דווקא בפן החברתי והדגשת חשיבות התקשורת הבין-אישית, על אף העובדה שחלקם גרסו כי זה עלול לפגוע בהצלחה בזכייה ואולי עדיף לעשות משהו שקשור לצרכנות באמת נבונה בתחום.
סיגל בז'ראנו: בהנחיית המורים לשיווק, ציפי ואביחי, התלמידים כתבו את התסריט, ביימו וגייסו שני שחקנים מוכשרים, איאט מכיתה ט', שהיא נמצאת כרגע בטיול שנתי שבית-הספר שלנו נמצא בו, אנחנו הגענו לפה, ואדם נאג'ר שנמצא גם כן כאן, מכיתה י"ב.
סיגל בז'ראנו: עם פרסום הקליפים שעלו לגמר, בחרו המורים לשיווק לערוך שיעור נוסף שעסק בניתוח הקליפים המוצגים והאפקט ההסברתי של כל אחד מהם ואני ממליצה לעשות את זה בכל בית-ספר, כי זה היה שיעור מאוד מאוד מוצלח, בלי שום מערך שיעור, כל מסר שהועלה בקליפ, אפשר להפוך אותו לשיעור בפני עצמו.
סיגל בז'ראנו: שוב, תודה לכולכם, נקווה להתראות גם בשנה הבאה.
אלכס מילר: עכשיו אנחנו עם המקום השלישי, קליפ, יש הקרנה?
אלכס מילר: [מוקרן הקליפ]
עו"ד אהוד פלג: היה קליפ ולהגשת תעודת הפרס, יושבת-ראש דירקטוריון המועצה לצרכנות.
ד"ר מרים הרן: הבית לקידום נוער, מועצה אזורית גליל עליון.
שלום שמחון: עוד פעם, אתה עם הכיפה הלבנה.
אלכס מילר: כל הכבוד לך.
אלכס מילר: מקום שני.
עו"ד אהוד פלג: מקום שני, להענקת התעודה, יושב-ראש ועדת החינוך, חבר הכנסת אלכס מילר, בבקשה.
אלכס מילר: מקום שני, תיכון טכנולוגי, עמל תל-אביב.
אלכס מילר: ומקום ראשון.
עו"ד אהוד פלג: להענקת תעודת הזוכה במקום הראשון, אני אבקש מכב' שר התעשייה, המסחר והתעסוקה, השר שלום שמחון, להעניק את התעודה.
עו"ד אהוד פלג: בבקשה.
שלום שמחון: מקום ראשון, תיכון טכנולוגי מזור נעמ"ת חיפה, מגמת צילום, וידיאו ועריכה.
אלכס מילר: כל הכבוד! ויש לנו את הכרזת חביב הקהל.
עו"ד אהוד פלג: שתי מילות הסבר לגבי פרס חביב הקהל.
עו"ד אהוד פלג: 12 הסרטונים שעלו לגמר, הוצגו באתרי האינטרנט של המועצה לצרכנות, משרד החינוך, ונפתחו להצבעת גולשים והגולשים בחרו את הקליפ שאנחנו מייד נראה.
עו"ד אהוד פלג: אז בבקשה.
עו"ד אהוד פלג: [מוקרן הקליפ] הענקת התעודה לפרס זוכה חביב הקהל, אני מזמין את גב' רות קנולר לוי, סגנית מנהל מרכז ההדרכה הארצי במינהל חברה ונוער במשרד החינוך ואת שלמה זיס, מנהל מחלקת החינוך והמידע, במועצה לצרכנות.
רות קנולר לוי: חביב הקהל עם הכי הרבה לייקים, תיכון על שם פנחס איילון חולון, אלעד כהן, כל הכבוד.
עו"ד אהוד פלג: משפט סיום.
עו"ד אהוד פלג: אם אפשר את המסרים האלה להעביר בדקה, אז תלמידים, גם שיחות אחרות יכולות להתבצע בזמן מצומצם וזה המסר, אחד המסרים החשובים של התוכנית.
עו"ד אהוד פלג: תודה.
אלכס מילר: תודה, אהוד.
אלכס מילר: תודה אדוני השר וכמובן תודה לכל המשתתפים, ברכות לכל מי שהשתתף בעניין זה וכמובן, רבותיי, אנחנו נמשיך לחזק את כל הנושא שקשור לצרכנות נבונה, כמובן אנחנו גם נמשיך להמליץ למשרד החינוך להרחיב את הפעילות בעניין של החינוך לצרכנות נבונה.
אלכס מילר: אנחנו גם נקיים כאן ישיבות גם בעתיד, אתם תמיד מוזמנים ונאחל לכם גם הצלחה לשנה הבאה, בטוח ניפגש כאן.
אלכס מילר: בוקר טוב לכולם, אנחנו פותחים ישיבת ועדת חינוך כאן בקרית שמונה.
אלכס מילר: לאחר אותם דיונים שהיו בוועדה קיבלתי פנייה גם מראש העיר וגם מסגנו, בוריס, בקשה לביקור בקרית שמונה וכמובן שנענינו.
אלכס מילר: אמנם היה לנו שבוע לא פשוט בדרום הארץ, אבל ראינו לנכון ושיש חשיבות לתת מענה גם בדרום וגם בצפון ואכן אנחנו כאן ותודה רבה על ההזמנה.
אלכס מילר: אנחנו נעשה כאן סיורים בכמה מוסדות חינוך ואני מאמין שגם נוכל בדרך כזו או אחרת לסייע.
אלכס מילר: כמו שניסינו גם בעבר, כך גם היום.
נסים מלכה: קודם כל לפני שנתחיל, ברשותך, יושב ראש הוועדה, נכיר את האנשים שיושבים סביב השולחן כדי שנדע מי היום הצטרפו אלינו לדיון ולביקור של הוועדה.
נסים מלכה: (סבב היכרות).
נסים מלכה: אז שוב, אני מקדם בברכה את יושב ראש הוועדה בוועדת החינוך בקרית שמונה, ואומר לזכותם ולזכות היושב ראש שהדיון שהיה בכנסת לפני כשנה וחצי, ישיבה שביקשנו בנושא המתנ"סים והתכנסה ישיבת ועדת החינוך שבה דנו, כשפרצה ההחלטה לסגור את המתנ"סים בקרית שמונה ובאנו לוועדה כדי לקבל את התמיכה והסיוע של הוועדה, באמת מאז אפשר לומר רק העסק התקדם בצורה יפה.
נסים מלכה: זה הביא להחלטת ממשלה, אותה החלטה ידועה, להעביר סכום כסף לטובת המתנ"סים, 6 מיליון שקל.
נסים מלכה: בית המשפט החליט על שלוש פעימות, פעימה ראשונה כבר הייתה, מיליון וחצי שקל שעברו ממשרד החינוך, אנחנו עכשיו נמצאים ממש לקראת הפעימה השנייה.
נסים מלכה: אנחנו מקווים שתוך חודש או חודש וחצי נסיים את הפרשה עם המפרק והמתנ"סים יעברו לניהולה של עיריית קרית שמונה בשיתוף החברה למתנ"סים.
נסים מלכה: זה מה שקורה ואני זוקף את זה לזכותך, אדוני, כי פעלת- - -
אלכס מילר: אני יכול להגיד לך שאם אתה אומר שנה וחצי, זה היה בין הישיבות הראשונות שלי בתור יושב ראש הוועדה.
נסים מלכה: נכון, בדיוק, היית ממש בחודש הראשון שלך.
אלכס מילר: אני יכול להגיד לך שהיום אנחנו שבוע אחרון לפני היציאה לפגרה של הכנסת ובמאי אני אמור להתחלף עם חברת הכנסת וילף.
אלכס מילר: אמור, נראה מה יהיה, אבל אני חושב שאכן הצלחנו ככה במשך התקופה האחרונה לעשות שינויים רבים ואני שמח שאכן הדברים עזרו.
אלכס מילר: לא תמיד זה עובד ככה.
בוריס סליגובסקי: היו שלוש ועדות, אלכס ניהל והוועדה האחרונה כאן שנתנה את התמיכה.
נסים מלכה: ואז קיבלנו הבטחה מהיושב ראש, ברגע שזה יסתיים הוא יגיע לביקור בקרית שמונה, ואכן ההבטחה קוימה ואנחנו היום יושבים כדי להציג את מערכת החינוך של קרית שמונה בפני הוועדה ויושב ראש הוועדה, כדי ללמוד על ה- - - יש לנו הרבה מה להראות, יש לנו הרבה הצלחות במערך החינוך הפורמלי והבלתי פורמלי ואת זה אנחנו רוצים להציג לך ממש בקצרה.
נסים מלכה: אנחנו נשמע כמובן גם את מנהלי בתי הספר שיגידו כמה מלים בנושא, לחזק את הדברים שנאמרו בפתיחת דבריי, ובסיור אנחנו כבר נראה, באותם מקומות שנבקר הלכה למעשה, את אותן הצלחות.
נסים מלכה: החזון שלנו, של מערכת החינוך בקרית שמונה, שהיא שמה את התלמיד במרכז במטרה לספק לו חוויה לימודית חינוכית מעשירה ומאתגרת.
נסים מלכה: זה מה שאנחנו עושים ואנחנו גם כמובן מלווים את זה בהישגים לימודיים, חינוך לערכים ודרך ארץ, עידוד למצוינות, טיפוח מנהיגות, יוזמה ומעורבות בקהילה.
נסים מלכה: והכול כדי לאתר את הפוטנציאל הייחודי שטמון בכל ילד וכמובן שותפים לזה כל מי שמעורב במערכת החינוך, עיריית קרית שמונה, מנהלי בתי הספר, המורים, ההורים וכל מי שיש לו יד, והכול כדי להתאים את התכנית למאה ה-21.
אלכס מילר: החינוך מגיל 3 מופעל אצלכם?
נסים מלכה: כן, כל הזמן היה.
נסים מלכה: יש לנו במערכת החינוך 4,371 תלמידים, מגיל גן ועד כיתה י"ב.
נסים מלכה: אנחנו רואים את החלוקה פרושה, יש לנו 3% בחינוך המיוחד, אפשר לראות שיש לנו 35 גנים שמהווים 21% ושלושה בתי ספר תיכוניים עם 1,650 תלמידים, שזה 28%, יש לנו שבעה בתי ספר יסודיים, ואנחנו רואים כבר את התיכוניים והיסודיים, פחות או יותר אלה אותם אחוזים של ילדים, החלוקה פחות או יותר שווה, כך אנחנו רואים גם שהשינויים במספר התלמידים בשנים מתש"ע ועד תשע"ב הם שינויים לא כל כך גדולים, אנחנו שומרים פחות או יותר על מספר התלמידים, כאשר אנחנו רואים את העלייה בגני הילדים.
נסים מלכה: המשמעות של זה היא לא סתם, זו לא עלייה בגלל שיש לנו יותר ילודה, אלא הגענו למצב שהיום ההורים מה שנקרא מצביעים ברגליים.
נסים מלכה: פעם היו לומדים בכל הקיבוצים בסביבה, ההורים חזרו למערכת, הם מאמינים במערכת, מאמינים בהצלחה של מערכת החינוך בקרית שמונה ומתחילים לחזור.
נסים מלכה: אנחנו רואים את זה גם בתיכוניים, כבר בצעדים הראשונים, מה שהיה פעם בריחה של תלמידים מקרית שמונה החוצה, היום ההורים והתלמידים חוזרים, גם למערכת החינוך העל יסודית.
אלכס מילר: כמה תושבים יש בקרית שמונה?
נסים מלכה: 24,500.
נסים מלכה: השנה התבשרנו גם שאחד מבתי הספר מקרית שמונה, אולפנית, זוכה לפרס החינוך הדתי הארצי וזה אחד הכיוונים.
נסים מלכה: מנהל האולפנית יושב כאן ואנחנו היום נבקר באולפנית ונשמע בדיוק מה נעשה שם באולפנית ומדוע החליט משרד החינוך להעניק להם את פרס החינוך.
נסים מלכה: כמובן גם בנתוני הישגי הבגרות אנחנו בעלייה, אנחנו יכולים לראות את זה מתשס"ז האחוזים של זכאים לבגרות הולכים ועולים משנה לשנה.
נסים מלכה: אם אנחנו פורשים את זה לפי בתי ספר, אפשר לראות גם בבתי הספר את העלייה בהישגי הבגרות, כשדנציגר ב-65% בתשע"א, וכבר 68%, ואנחנו מעריכים שבתשע"ב הגידול יהיה יותר.
נסים מלכה: כך אנחנו רואים את זה גם בישיבות, באולפנית בתש"ע הייתה איזה ירידה שאנחנו נשמע מה הסיבה לכך, אבל פחות או יותר שומרים על האחוז הגבוה.
נסים מלכה: קראתי היום כתבה בעיתון 'ידיעות' שהולכים להוריד מקצועות בבגרות.
נסים מלכה: מעבר למפעל הבגרות שאנחנו עושים, אנחנו גם עוסקים בנושא ערכים והתנדבות.
נסים מלכה: עשינו ערב לפני שלושה שבועות בהיכל התרבות, יכולנו לראות את היופי של הכמות של מאות תלמידים שמשתתפים בהתנדבות ובתרומה לקהילה, עדות לכך השנה לפרס שר החינוך זכה תלמיד מצטיין ארצי, דין שושן מכיתה י"א בדנציגר.
נסים מלכה: כמובן גם בנושא שיעורי הגיוס.
נסים מלכה: כפי שראית, היה פרסום בעיתון השנה שקרית שמונה נמצאת במקום 14 ארצי, באזור שלנו אנחנו נמצאים במקומות הראשונים.
נסים מלכה: מבחינה זו גם בזה אנחנו עוסקים המון כדי להוביל לכך שהאנשים שלנו, הבחורים שלנו, הבוגרים שלנו יתגייסו יותר, גם יתגייסו יותר כגיוס כללי וגם להגיע יותר ליחידות קרביות.
נסים מלכה: אנחנו יכולים לראות שביחס ארצי אנחנו נמצאים בממוצע טוב.
נסים מלכה: תראו גם נתונים בנושא הגיוס, אנחנו יכולים לראות את זה לפי חלוקה לבתי ספר, שהגיוס כמעט שואף ל-100% של מספר המתגייסים, כנ"ל לגבי בנות.
קריאה: במתמיד 100%.
נסים מלכה: אמרתי שאנחנו שואפים ל-100% אצל כולם.
נסים מלכה: אצל הבנות אנחנו יכולים לראות, למשל במתמיד, 3.7%, השאר הולכות לשירות לאומי, אז זה לא נמצא בשקף הזה של הגיוס.
נסים מלכה: עכשיו נדבר על הדגשים בשנת הלימודים תשע"ב.
נסים מלכה: אנחנו נכנסנו ומשתתפים, אני יודע שאתה גם מוביל את זה בפיילוט הארצי במשרד החינוך לבחירה מבוקרת, תהליך שינוי של בתי הספר היסודיים.
נסים מלכה: אנחנו נמצאים בפיילוט הזה, עוסקים בזה.
נסים מלכה: השבוע היה לנו מפגש בבית ספר רמב"ם ואחת המנחות אמרה שאני צריך להגיד לך תודה, כי אתה אחד מאלה שהובלת את זה להצלחה.
נסים מלכה: תמי, את רוצה להגיד כמה מלים על זה?
תמי לוי: אני אגיד שאנחנו כבר מתעסקים כמה שנים בחשיבה על פתיחת אזורי הרישום מהמקום של להורה ולילד לבחור איפה לחנך את הילד שלו.
תמי לוי: כמובן שהמלה מבוקרת היא לא במקרה שם, יהיה תהליך מאוד מוקפד, הרי לא נגדיל בית ספר אחד על חשבון בית ספר אחר, ולכן משרד החינוך העלה את הרעיון של ייחודיות והיום עזבנו קצת את הפן הטכני, איך יתבצע הרישום, אלא בתהליך של ייחודיות של בתי הספר, כשהדגש הוא על עיקרון פדגוגי.
תמי לוי: לא צבע לבית ספר, אלא הוראה אחרת, פדגוגיה אחרת, כשתמיד כמובן התדמית במרכז.
תמי לוי: איזה שהוא ייחוד לכל בית ספר, שתהיה גם טיפה שונות מבית ספר לבית ספר.
אלכס מילר: בקרית שמונה יש חטיבות ביניים?
נסים מלכה: כן.
תמי לוי: אצלנו התיכונים הם שש שנתיים.
נסים מלכה: חטיבת ביניים וחטיבה עליונה ביחד.
אלכס מילר: לא חשבתם לאחד?
אלכס מילר: לבטל את חטיבת הביניים?
נסים מלכה: זה מאוחד היום, הוא נמצא ביחד בתוך- - -
אלכס מילר: כי אנחנו בודקים עכשיו את האפשרות הזאת, בכמה מקומות כבר עשו את זה וזה די מצליח.
נסים מלכה: מה, לחזור למתכונת הישנה, א'-ח'?
קריאה: מחשבות שהיו, כן, העניין שמבחינה פרקטית בתי הספר לא יכלו לקלוט.
נסים מלכה: מנהלי בתי הספר היסודיים, כולם בעד.
אלכס מילר: בכל הסיורים השאלה הזאת נשאלת, כי יש מקומות, למשל ברמת גן, שהחליטו לעשות את זה מזמן ואנחנו רוצים לבדוק איפה זה עובד- - -
יפעת שאשא ביטון: התיכון אצלנו בנוי ייחודית, שהפרידו בעצם את החטיבות מהבחינה הזאת שיש את ז'-ח' ואחר כך ט'-י"ב לומדים בעצם במבנה אחר, כך שיש איזה שהיא חלוקה ומשמרים את הייחודיות של ז'-ח'.
אמיר גולדשטיין: יש שתי סוגיות שבעיניי צריך לבחון אותן, אחת, אני חושב שילדים שלומדים בבית ספר על יסודי שש שנתי זוכים לרמת הוראה גבוהה יותר ויותר מותאמת להם, בגדול, כי ההוראה בתיכון היא הוראה יותר מקצועית, יותר פרופסיונלית.
אמיר גולדשטיין: ומצד שני, יש את בעיית הגיל, שילדים נחשפים כשהם עדיין בגיל ההתבגרות המוקדם לילדים גדולים יותר.